L 229/28
LV
Eiropas Savienības Oficiālais Vēstnesis
18.9.2023.
d) atbilstoša apliecinoša dokumenta iesniegšana, kas apliecina tās dalībvalsts vai dalībvalstu gatavību, kurās pieteikuma iesniedzējs plāno izveidot savu iekārtu, lai atbalstītu šāda objekta izveidi; e) tas, ka ir attiecīga politika, tostarp tehniska aizsardzība un īstenošanas pasākumi, kuru mērķis ir nodrošināt neizpaužamas informācijas un intelektuālā īpašuma tiesību aizsardzību, jo īpaši, lai novērstu komercnoslēpumu neatļautu izpaušanu vai sensitīvu jaunu tehnoloģiju noplūdi.
Komisija sniedz norādījumus par prasīto informāciju un tās attiecīgo formātu.
3.
Komisija izskata pieteikumus, pieņem lēmumus un paziņo par to pieteikuma iesniedzējiem sešu mēnešu laikā pēc pilnīga pieteikuma saņemšanas.
Ja Komisija uzskata, ka pieteikumā sniegtā informācija ir nepilnīga, tā dod pieteikuma iesniedzējam iespēju bez liekas kavēšanās iesniegt papildu informāciju, kas vajadzīga, lai pieteikums būt pilnīgs.
Komisijas lēmumā nosaka statusa ilgumu, pamatojoties uz paredzamo projekta darbības laiku.
4.
Komisija uzrauga progresu, kas panākts integrēto ražotņu un ES atvērto fabriku izveidē un ekspluatācijā, un regulāri informē Eiropas Pusvadītāju padomi.
5.
Iekārtas operators var pieprasīt Komisijai pārskatīt statusa ilgumu vai grozīt tā īstenošanas plānus attiecībā uz attiecīgi 13. panta 3. punkta vai 14. panta 3. punkta prasību izpildi, ja tas uzskata, ka pārskatīšana ir pienācīgi pamatota neparedzētu ārēju apstākļu dēļ.
Pamatojoties uz šādu pārskatīšanu, Komisija var mainīt saskaņā ar šā panta 3. punktu piešķirtā statusa ilgumu vai piekrist īstenošanas plānu grozīšanai.
6.
Ja Komisija konstatē, ka iekārta vairs neatbilst attiecīgi 13. panta 3. punktā vai 14. panta 3. punktā noteiktajām prasībām, tā dod integrētās ražotnes vai ES atvērtās fabrikas operatoram iespēju sniegt komentārus un ierosināt attiecīgus pasākumus.
7.
Komisija var atcelt lēmumu, ar ko atzīts integrētās ražotnes vai ES atvērtā fabrikas statuss, ja atzīšanas pamatā bijis pieteikums, kas satur nepareizu informāciju, vai ja, neraugoties uz šā panta 5. punktā minētās procedūras pabeigšanu, integrētā ražotne vai ES atvērtā fabrika neatbilst attiecīgi 13. panta 3. punktā vai 14. panta 3. punktā noteiktajām prasībām.
Pirms šāda lēmuma pieņemšanas Komisija apspriežas ar Eiropas Pusvadītāju padomi pēc tam, kad tā tai ir sniegusi šādas ierosinātās atcelšanas iemeslus.
Jebkurš lēmums, ar ko tiek atsaukts integrētās ražotnes vai ES atvērtās fabrikas statuss, tiek pienācīgi motivēts, un operatoram ir tiesības to pārsūdzēt.
8.
Iekārtas, kam, ievērojot šā panta 7. punktu, ir atcelts integrētās ražotnes vai ES atvērtās fabrikas statuss, zaudē visas tiesības, kas saistītas ar šā statusa atzīšanu, kuras izriet no šīs regulas.
Tomēr uz šādām iekārtām joprojām attiecas 26. panta 1. punktā noteiktais pienākums uz laikposmu, kas ir līdzvērtīgs tam, kāds sākotnēji bija paredzēts, kad statuss tika piešķirts saskaņā ar šā panta 3. punktu, vai, ja statuss tika pārskatīts, uz piemērojamo termiņu saskaņā ar šā panta 5. punktu.
16. pants
Sabiedrības intereses un valsts atbalsts
1.
Integrētās ražotnes un ES atvērtās fabrikas uzskata par tādām, kas veicina pusvadītāju piegādes drošību un Savienības pusvadītāju ekosistēmas noturību un kas tādēļ ir sabiedrības interesēs.
2.
Lai panāktu piegādes drošību un Savienības pusvadītāju ekosistēmas noturību, dalībvalstis, neskarot LESD 107. un 108. pantu, var piemērot atbalsta pasākumus un sniegt administratīvu atbalstu integrētajām ražotnēm un ES atvērtajām fabrikām saskaņā ar 18. pantu.